
PËR SHPALLJEN E KONKURSEVE KOMBËTARE DHE NDËRKOMBËTARE PËR REALIZIMIN E VEPRAVE MONUMENTALE TË ARTIT PAMOR

Në mbështetje të nenit 100 të Kushtetutës dhe të pikës 2 të nenit 26 të ligjit nr. 10 352, datë 18.10.2010 “Për artin dhe kulturën”, me propozimin e Ministrit të Turizmit, Kulturës, Rinisë dhe Sporteve, Këshilli i Ministrave

VENDOSI:

I. Rregulla të përgjithshme
1. Ky vendim ka për qëllim përcaktimin e rregullave dhe të procedurës për shpalljen e konkurseve kombëtare dhe ndërkombëtare për realizimin e veprave publike të artit pamor (monumente, shtatore, skulptura, buste, mozaikë etj.), që do të ndiqen nga organet e qeverisjes qendrore, si dhe organet e qeverisjes vendore në Republikën e Shqipërisë.
2. Ministri përgjegjës për artin dhe kulturën miraton përjetësimin e figurave kombëtare, pas propozimit të komisionit të posaçëm, të ngritur për këtë qëllim.
3. Titullari i institucionit urdhëron me shkrim shpalljen e konkurseve kombëtare dhe ndërkombëtare për realizimin e veprave publike të artit pamor, duke përcaktuar, për çdo rast, objektin e konkursit, si dhe detyrën e projektimit.
4. Titullari i institucionit përzgjedh dhe emëron anëtarët e jurisë.
5. Juria përzgjedh fituesin me vendim unanim ose me shumicë votash.
II. Procedurat e organizimit të konkursit
1. Titullari i institucionit njofton shpalljen e konkurseve kombëtare dhe ndërkombëtare për realizimin e veprave publike të artit pamor në median kombëtare, për konkurset kombëtare, dhe në median ndërkombëtare, për konkurset ndërkombëtare, si dhe në faqen e internetit të institucionit përkatës.
2. Artistët pjesëmarrës paraqesin bocetin, projektin, së bashku me një CV të tyre profesionale.
3. Juria e konkursit përzgjedh tri bocetet më të mira nga vendi i parë te vendi i tretë me sistem pikësh. Fituesit të vendit të parë i jepet e drejta e realizimit të veprës.
4. Juria, brenda 5 (pesë) ditëve nga data e marrjes së vendimit, i paraqet titullarit, që ka shpallur konkursin, bocetin, projektin fitues.
5. Titullari i institucionit nënshkruan kontratën për realizimin e veprës publike të artit pamor me artistin fitues.
III. Proceduara e realizimit të veprës
1. Artisti, që është shpallur fitues, duhet t’i paraqesë institucionit porositës një raport të hollësishëm, i cili përmban:
a) projektin e realizimit të veprës (inxhinierik ose arkitektonik) nëse ka;
b) përshkrimin e fazave të realizimit të veprës;
c) planin kohor të realizimit të veprës.
2. Artisti fitues është përgjegjës për realizimin dhe prodhimin fizik të veprës, deri në vendosjen e saj në sheshin e miratuar për vendosjen e monumentit.
3. Qendra e Realizimit të Veprave të Artit (QRVA) do të jetë realizuesja më e parë për realizimin e monumentit, në rast se teknologjia e saj e mundëson një gjë të tillë.
4. Nëse QRVA-ja nuk u përgjigjet prurjeve të shumta për mungesë kapacitetesh prodhuese dhe/ose për mungesë të teknologjisë së kërkuar për realizimin e monumentit, institucioni porositës, në bashkëpunim me artistin, u drejtohet shoqërive të ndryshme, vendase ose të huaja, duke marrë prej tyre jo më pak se 3 (tri) oferta për prodhimin e veprës.
5. Në rast se për realizimin e veprës së përzgjedhur kërkohet një teknologji e ndryshme nga derdhja në metale (bronz), si vepër e artit bashkëkohor, për ndërtimin e së cilës kërkohen teknologji të reja me materiale të fabrikuara që ndërthurin elementin inxhinierik, arkitektonik, konstruktiv dhe të ndriçimit së bashku, atëherë ofertat e paraqitura duhet të përmbajnë të gjitha fazat, proceset dhe elementet e ndërtimit të veprës së artit, deri në përfundimin e plotë të saj, përfshirë edhe vendosjen në shesh.
6. Titullari i institucionit ngre komisionin e vlerësimit, i cili në përbërje të tij ka specialistë të fushës përkatëse të cilët bëjnë vlerësimin e ofertës më të mirë të paraqitur duke u bazuar te cilësia e specifikuar prej artistit.
7. Në rast se ofertat paraqesin cilësi të njëjtë, komisioni i vlerësimit do të marrë si kriter vlerësimi çmimin e ofruar për të njëjtën cilësi.
8. Procedura që ndiqet, si dhe kriteret e vlerësimit, përfshirë dokumentacionin ligjor, përcaktohen me udhëzim të posaçëm të ministrit përgjegjës për artin dhe kulturën.
9. Pas përzgjedhjes së ofertës më të mirë, titullari i institucionit lidh kontratën për prodhimin e monumentit me shoqërinë që është shpallur fituese nga komisioni i vlerësimit.
IV. DISPOZITA TË FUNDIT
1. Ankesat për procedurën e konkursit apo realizimin e veprës bëhen te drejtuesi/titullari i institucionit. Vendimi i tij është përfundimtar.
2. Pagesa e artistit përcaktohet nga titullari i institucionit, e cila bazohet në referencat e tregut (sipas rastit, vendas ose ndërkombëtar) dhe natyrën specifike të monumentit.
3. Pagesa për anëtarët e jurisë miratohet në përputhje me parashikimin e ligjit nr.10 405, datë 24.3.2011 “Për kompetencat për caktimin e pagave dhe të shpërblimeve”.
4. Ngarkohen organet e qeverisjes qendrore, si dhe organet e qeverisjes vendore për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

